《和陶赴假还江陵夜行途口韵寄江朝宗》
宋代·吴芾

居闲岁月久，万事心已冥。
独于同调人，独未能忘情。
忆昔桂花同，君来访柴荆。
把酒坐花下，欢然话平生。
今年秋更好，花还照眼明。
无由共清赏，幽恨已难平。
那闻遭横议，意颇悔西征。
既不乐朝市，却思岩石耕。
古来未遇者，宁免寸禄荣。
要当且隐忍，勉强就功名。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。